《石仙观》
宋代·张汉彦

苍崖如壁立，神仙好岩居。
杖藜往佳招，还与胜境俱。
寻幽憩真馆，访古得遗书。
傍有千寻木，中藏蝉蜕躯。
终然跻绝顶，眼界聊一舒。
军峰散云雨，盱水带城隅。
始知众山小，端欲隘寰区。
达人等大观，笑彼形器拘。
天寒风景暮，归兴促篮舆。
幸兹及官闲，行色可徐徐。
前修傥可作，微禄亦何须。
眷言还故山，著论拟潜夫。

作者简介：张汉彦，字墨卿，临川（今属江西）人。徽宗宣和三年（一一二一）上舍出身。高宗绍兴六年（一一三六）知南丰县（清乾隆《建昌府志》卷二五），十一年除秘书郎，十三年为户部员外郎。事见《南宋馆阁录》卷七。今录诗二首。